Didžiai gerbiamas Lietuvos Respublikos Prezidente, didžia gerbiami mūsų valstybės vadovai, didžiai gerbiami aukštieji svečiai,

Iš tikrųjų kiekvieną kartą kartojasi vis tas pats, eini į Seimą, sugalvojęs daug minčių, bet praveri šias duris ir atrodo apsiverčia viskas, nes plūsta emocijos, prisiminimai, ypač kai matai šiuos portretus, nuotraukas, šitie žmonės, mūsų kolegos visada liks su mumis, ir prisiminimai mano tokie: buvau tą dieną išrinktas į balsų skaičiavimo komisiją, pradėjom balsuot vėlokai, įkrito paskutinis balsas ir nešėm tą balsadėžę čia į trečią aukštą skaičiuoti. Tada, aišku, aš negalvojau apie tai, bet dabar tikrai galiu pasakyt, kad šitam gyvenime nieko vertingesnio nelaikiau savo rankose, na gal tik gimusį kūdikį, kuris yra stebuklas, ta gimusi gyvybė yra stebuklas, bet ta gimstanti nepriklausomybė buvo irgi stebuklas. Pažėrėm balsus ant ilgo stalo, buvo trupučiuką nerimo, žinojom, kap pergalė, kad dauguma bus, bet ar jinai bus įtikinama, kad visas pasaulis sužinotų, kad lietuviai jau nebesiblaško, kelias pasirinktas ir iš jo neišsuks. Ir pradėjom skaičiuot „už“, „už“, „už“, jau linksmiau, šimtas dvidešimt keturi balsai. Tikra pergalė, žiūrėjau į savo kolegas ir vienas žmogus iš mūsų, iš tikrųjų jis atrodė man kaip toks tikras lietuviškas valstietis, kuris pasėjo, pavargęs, bet dabar ramiai lauks, o gal ir neramiai, derliaus. Išėjau įkvėpt gryno oro ten, pro pagrindines duris, ant aukštų kopečių Antanas Sterleckas plėšia sovietinį herbą, tokį skardinį, jam padeda keli vyrai, tarp kurių prisimenu jauną fiziką Andrių Kubilių, taip tą patį, drąsiai ji plėšė nuo laisvos valstybės parlamento kūjį ir pjautuvą. Nerami ta buvo naktis ir suprantama kodėl, nes įsivaizduokim, kad nelaisvės lagery vienas barakas pasiskelbė laisvas, o aplink spygliuotos vielos, tankai ir tai ne poeto metafora, tai buvo realybė. Pirma naktis buvo rami, antra irgi rami, bet paskui prasidėjo ūkio blokada, na ir, žinoma, dramatiškas iš pradžių, paskui tragiškas sausis ir čia jau prasideda mano ukrainietiški prisiminimai, ukrainietiška byla. Kada buvo paskelbta blokada, Podolės Kameneco miesto taryba nusiuntė į kremlių deklaraciją, pasmerkė tą blokadą. Dabar, galim sakyt, toks simboliškas dalykas, nelabai didelis, bet tada, aš prisimenu, kiekvienas paramos žodis mums buvo svarbus, kiekvienas žodis įkvėpdavo ir suteikdavo pasitikėjimo. Atėjo sausis, Kijeve Lietuvos draugas poetas Dmitro Čeredničenka rašo eilėraštį „Nelieskit Lietuvos“ ir daug tokių poetų buvo, o to paties Kamenec Podilsko žmonės į autobusą prisikrovę dešrų, duonos, muzikos instrumentų ir atvažiavo į Lietuvą. Ir tą naktį mes buvom kartu, mes čia, jie ten kartu su Lietuvos žmonėmis, tūkstančiais Lietuvos žmonių, prie laužų giedojo patriotines ukrainietiškas ir lietuviškas giesmes.

Kai aš buvau ambasadorius, aš susiradau tuos žmones ir sakiau: „Mes jums skolingi ir mes grąžinsim skolą. Lietuviui neįprasta likti skolingam“, tik aš nežinojau, kad tą skolą reiks grąžint tokiom aplinkybėm. Ir kada mes kūrėm, aš esu dar ir Ukrainos centro vadovas, kada mes kūrėm tą centrą, mes jį kūrėm su tokiom emocijom ir mintim. Mintis sukurti tą centrą gimė mūsų valstybių pirmųjų ponių pokalbyje, Kijeve, prie to labai greitai prisidėjo Vytauto Didžiojo universitetas, ambasada. Tai pilietinė iniciatyva, aš kažkur mačiau Japonijos ambasadorių Ozaki Tecu, jis mūsų savanoris. Tai pilietinė iniciatyva, kurioje daug vietos savanoriams, rėmėjams. Japonijos ambasadorius su savo žmona savaitgaliais ateina ir savanoriauja – moko ukrainiečių vaikus kaligrafijos, mes ten kartu skaitom japoniškus eilėraščius, tai tikrai kuriam žmogui yra pavyzdys ir kitiems tikrai galim pasakyt labai nuoširdų japonišką dėkui.

Užeinu į vieną salę, ten Centre vaikai mokosi kovos meno, yra toks ukrainietiškas kovos menas, vadinasi Spas, jiems vadovauja jauna moteris, vardu Žaklin, ir aš žiūriu į tuos vaikus, kokie jie yra tie kovotojai, judesiai staigūs, ryžto daug. Vieną dieną Žaklin man sako: „Aš išvažiuoju atgal į Zaporižę“. Sakau: „Žaklin, kur tu važiuoji, tavo namas gi sudaužytas“ , o ji man sako: „Nesvarbu, kad sudaužytas, tegul būna plynas laukas, man reikia gimtos žemės, aš atstatysiu viską.“ Išvažiavo Žaklina. O man sukasi vis tos mintys ir tas žodis Spas, beje, prie to kovos meno ir lietuviai yra prisidėję, man A. Bumblauskas sakė, LDK laikais. Keturios raidės, kas čia yra? Vieną rytą man atėjo, kad čia yra formulė, čia yra formulė kaip mes turim dirbt ir dirbame dėl Ukrainos. S- supratimas, P- pagalba, be kurios jie neįveiks agresoriaus, A – atjauta, aš žiūriu į tas moteris, jos tokios gražios, savim pasitikinčios, tvirtos, bet kai mes jų nematom, jos verkia, atjautos reikia, ir dar viena S – tai solidarumas. Turbūt ukrainiečiams reikia dar ir ukrainietiškai pasakyt...

Šita formulė nėra vien kovos ir pergalės formulė, ji tikrina ir mus, tikrina mūsų Kovo 11-ąją, tikrina mūsų kantrybę, mūsų jėgas, tikrina mūsų žmogiškumą. Ir aš jo matau daug ir tikrai šiandien optimistiškai galiu pasakyt, kad, turbūt, ne veltui mes dirbom ir gyvenom tuos trisdešimt trejus metus, jeigu šiandien pasaulis mūsų klausosi ir mes galim kitam padėt.

Su švente, gerbiamieji, su švente, Lietuva ir su švente kreipiuosi ir į pasaulį, sveikinu pasaulį, nes būtent iš čia, būtent iš tos tribūnos, tada buvo pasiųstas iš šito nelaisvės lagerio laisvas lietuviškas žodis. Labai ačiū!